Diari Oficial de la Generalitat Valenciana


Sumari del DOGV 5250, del 03-05-2006 (2006/4118)

ORDE de 9 de març del 2006, de la Conselleria de Sanitat i de la Conselleria de Benestar Social, per la qual s'implanta el Full de Notificació per a l'atenció sociosanitària infantil i la protecció de menors en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2006/03/09/(1)/dof/vci/html**

### Dades del document

Número de DOGV
:   5250

Data del DOGV
:   03-05-2006

Secció del DOGV
:   I. DISPOSICIONS GENERALS

Número del document
:   2006/4118


Data del document
:   09-03-2006

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * legislació
    * protecció maternal i infantil
    * protecció de la infància
    * establiment hospitalari
    * servei social
    * diagnòstic mèdic
    * xiquet
    * centre mèdic

ORDE de 9 de març del 2006, de la Conselleria de Sanitat i de la Conselleria de Benestar Social, per la qual s'implanta el Full de Notificació per a l'atenció sociosanitària infantil i la protecció de menors en l'àmbit de la Comunitat Valenciana. [2006/4118]  
Una de les actuacions prioritàries en el marc de les competències que la Generalitat Valenciana té en matèria de protecció de menors, és la d'impulsar accions que contribuïsquen a millorar els mecanismes de detecció de casos de desprotecció infantil, així com optimitzar la derivació i l'actuació coordinada dels distints agents implicats en la protecció de la infància.  
Els centres i el servicis sanitaris per la seua activitat, especialment en l'àrea de pediatria, són un dels agents que millor poden observar indicadors i factors de risc en el menor o en la seua família que evidencien la necessitat d'una atenció sociosanitària, alhora que poden oferir un suport preventiu i d'atenció a pares, famílies i professionals en la promoció del bon tracte a la infància.  
El Reglament de Mesures de Protecció Jurídica al Menor a la Comunitat Valenciana, aprovat per Decret 93/2001, de 22 de maig, del Govern Valencià, establix el deure dels centres i dels servicis sanitaris, ja siguen públics o privats, de col·laborar amb els servicis socials municipals i amb el departament de l'administració autonòmica competent en matèria de protecció de menors, en la realització d'actuacions destinades a evitar o resoldre les situacions de risc o desemparament dels menors.  
Estes raons van motivar que les conselleries de Sanitat i de Benestar Social publicaren un Manual sobre El paper de l'àmbit sanitari en la detecció i l'abordatge de situacions de desprotecció infantil, així com l'elaboració d'un Full de Notificació d'estes situacions dirigit a l'àmbit sanitari.  
La col·laboració i el treball conjunt entre ambdós conselleries, ha determinat l'actualització del dit Full de Notificació, de manera que no sols siga un instrument de notificació sinó que es convertisca en un document d'intercomunicació entre l'àmbit sanitari i l'àmbit municipal i autonòmic de servicis socials.  
En virtut d'això, a proposta de la Direcció General de Salut Pública i de la Direcció General de Família, Menor i Adopcions, fent ús de les facultats que ens conferixen el Decret 26/2005, de 4 de febrer, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Sanitat i el Decret 120/2003, d'11 de juliol del 2003, del Consell de la Generalitat Valenciana, pel qual s'aprova el Reglament Orgànic i Funcional de la Conselleria de Benestar Social,  
ORDENEM  
Primer. Objecte  
La present Orde té com a finalitat donar a conéixer i implantar el model de document oficial de Full de Notificació per a l'atenció sociosanitària infantil i la protecció de menors, que s'adjunta a l'annex.  
Segon. Àmbit d'aplicació  
La present Orde és aplicable en el territori de la Comunitat Valenciana, per al personal de l'àmbit sanitari de la Conselleria de Sanitat, de centres i de servicis sanitaris tant en el nivell d'atenció primària com especialitzada, i personal dels Servicis Socials Municipals i de la Conselleria de Benestar Social.  
Tercer. Actuacions  
Este Full de Notificació té com a finalitat per un costat afavorir les actuacions de promoció del bon tracte a la infància, i per un altre servir de via de comunicació de les situacions de desprotecció infantil dins del mateix àmbit sanitari i entre este i l'àmbit de servicis socials.  
En este sentit podrà ser utilitzada pel personal de centres de salut i hospitals junt amb el Full d'Interconsulta, i haurà de ser usat en aquells casos en què haja d'informar, derivar-se, coordinar-se o sol·licitar l'actuació de l'Equip Municipal de Servicis Socials del municipi de residència del menor, perquè existixen indicadors i factors de risc observats en el menor o en la seua família, o dels servicis territorials de la Conselleria de Benestar Social en els supòsits del paràgraf següent.  
Tot això sensei perjuí que, en cas d'existir indicis de delicte, s'òmpliga el comunicat de lesions que es remet al Jutjat, i en els supòsits de necessitat d'adopció de mesures urgents de protecció de menors, es demane l'auxili directe dels servicis territorials de la Conselleria de Benestar Social, o dels centres de Recepció de Menors de cada província quan aquells no estiguen funcionant, és a dir, fora de l'horari laboral.  
Les actuacions des de l'àmbit sanitari dirigides a l'Equip Municipal de Servicis Socials, es canalitzaran a través de la Unitat de Treball Social del Centre de Salut o de l'Hospital, si existira.  
Quart. Ompliment  
El model de Full de Notificació que cal utilitzar pel personal de l'àmbit sanitari, consta d'original i dos còpies, que una vegada omplit es remetran: l'original, al servici o la unitat sanitària, o a l'equip de servicis socials a qui es comunique o se sol·licite l'actuació sobre el menor, o si és el cas i en supòsits d'urgència al servici territorial de la Conselleria de Benestar Social; la primera còpia, s'incorporarà a la història clínica del menor; i la segona còpia es dirigirà al Centre de Salut Pública del departament de salut corresponent.  
Quint. Confidencialitat  
D'acord amb la Llei 14/1986, de 25 d'abril, General de Sanitat i la Llei Orgànica 15/1999, de 13 de desembre, de Protecció de Dades de Caràcter Personal, el registre i l'anàlisi de la informació derivats del Full de Notificació per a l'atenció sociosanitària infantil i la protecció de menors, es realitzarà tot garantint la confidencialitat de la informació.  
DISPOSICIONS FINALS  
Primera. Desenrotllament de l'orde  
S'autoritza les direccions generals competents de la Conselleria de Sanitat i de la Conselleria de Benestar Social amb implicació en la matèria objecte d'esta orde, a dictar totes aquelles disposicions de desplegament i d'aplicació d'esta que siguen necessàries per a la seua efectivitat i compliment.  
Segona. Entrada en vigor  
La present orde entrarà en vigor l'endemà de la seua publicació en el Diari Oficial de la Generalitat Valenciana.  
València, 9 de març del 2006  
El conseller de Sanitat,  
VICENTE RAMBLA MOMPLET  
La consellera de Benestar Social,  
ALICIA DE MIGUEL GARCÍA


Còpia Permalink ELI